തമിഴ്നാട്ടിലെ പ്രതി മൂന്നാറില് പിടിയില് മൂന്നാര്: തമിഴ്നാട് പൊലീസിന്റെ കസ്റ്റഡിയില് നിന്ന് രക്ഷപ്പെട്ട പ്രതിയെ മൂന്നാറില് പിടികൂടി. തമിഴ്നാട് തെങ്കാശിയ്ക്ക് സമീപം കല്യാണപുരം സ്വദേശി ബാലമുരുകനാണ് അറസ്റ്റിലായത്. പുളിയംപട്ടി പൊലീസ് പരിധിയില് വരുന്ന മോഷണ കേസിലെ പ്രതിയായ ഇയാളെ പൊലീസ് അറസ്റ്റ് ചെയ്ത് പേരൂര്അണി ജയിലില് റിമാന്ഡ് ചെയ്തിരുന്നു. ജയിലില് കഴിയവേ അസുഖം ബാധിച്ചതിനെ തുടര്ന്ന് ഇയാളെ തൂത്തുക്കുടി സര്ക്കാര് ആശുപത്രിയില് പ്രവേശിപ്പിക്കുകയും കഴിഞ്ഞ 25ന് പൊലീസിനെ വെട്ടിച്ചു ഇയാള് മുങ്ങുകയുമായിരുന്നു. ഇയാളെ പിടികൂടാന് തെന്ഭാഗം ഡിവൈ.എസ്.പിയുടെ നേതൃത്വത്തില് നടത്തിയ അന്വേഷണത്തിലാണ് മൂന്നാറിലെ ബന്ധുവീട്ടില് ഉണ്ടെന്ന് അറിയാന് കഴിഞ്ഞത്. വേഷം മാറി മൂന്നാറില് എത്തിയ പൊലീസ് മൂന്നാര് ടൗണിലെ ടാക്സി സ്റ്റാന്ഡില് നിന്നുമാണ് പ്രതിയെ അറസ്റ്റ് ചെയ്തത്.